Бітаўт

**Бітаўт** (*Біталт*) — мужчынскае імя і вытворнае ад яго прозьвішча.

## Паходжаньне

Бідалд, Беталд або Біталд, пазьней Бэтэльт, Бідаўт або Бітаўт (Bidualdus, Betuald, Betald, Bitold, Betelt, Bidaut, Bidault, Bitaut) — імя германскага паходжаньня. Іменная аснова бід- (біт-) (імёны ліцьвінаў Біцейка, Біцель, Біцін; германскія імёны Bettika, Bydilo, Bitinus) паходзіць ад гоцкага beodan 'чакаць, спадзявацца', а аснова -валд- (-алд, -олт) (імёны ліцьвінаў Геральт, Левалт, Рамвольт; германскія імёны Gerwald, Lewolt, Romuald) — ад гоцкага і германскага waldan 'валодаць, гаспадарыць' або wulþus 'слава, мажнасьць'.

Германскае паходжаньне імя Бітаўт сьцьвердзіў францускі лінгвіст-германіст Раймонд Шмітляйн, які на падставе шматгадовых дасьледаваньняў прыйшоў да высноваў пра германскае паходжаньне літоўскіх уласных імёнаў.

У Прусіі бытавала імя Бітаўт: *Bitawte* (1347 год); *Bytout* (1396 год).

Варыянты імя ў гістарычных крыніцах: *Битовту осмъ чоловековъ*, *Битовту его люди [[Доман]]овичи а [[Войдат (імя)|Воидатъ]]* (1440—1492 гады); *Битовъта [[Гінтаўт|Кинътовътовича]]… к его ойчызне еще отцу его Кинътовъту, и потомъ Кинътовът умер, а Битовтъ… Битовъту Кинътовътовичу* (30 траўня 1481 году паводле выпісу 19 верасьня 1568 году); *ego nobilis Bogdan Bytholthowicz* (1483 год); *Богдану Битовътовичу а Римъку Васковичу по возу соли з мыта берестеиского* (7 жніўня 1488 году); *Ego vero suprafatus Bogdan Bytholtowycz* (8 траўня 1496 году); *боярынь нашъ Богданъ Битовътовичъ* (22 сакавіка 1499 году); *з Мемижи… Миколаи Битовтович — 3 кони… Щастныи Битовтович — кон. Юрии Битовтович — кон.* (1524—1566 гады); *Щасныи Битовтя 2 кони. Миколаи Битовтевич кон.*, *Богдан Битовтовичъ* (1528 год); *боярыни господарская Яновая Битовътовичъ Святохна* (21 красавіка 1529 году); *отъ земянина господаръского Миколая Миколаевича Битовтовича* (19 лістапада 1546 году); *miedzy borem Krzysztofa Bohuszewicza a Jura Bitoltowicza… ku granicy ziemian j. k. m. Krzysztofa Bohuszewicza y Jura Bitołtowicza… a Jura Bitołtowicza* (30 ліпеня 1560 году); *Размусъ Юрьевичъ Битовтъ*, *з ыменья Битовтовичъ* (1567 год); *продку его неякому Битовъту [[Гінтаўт|Кинътовътовичу]]… Битовъта… Битовтъ* (19 верасьня 1568 году); *Andrzej Łukaszewicz Bitowt* (1621 год); *Jan Bittowtt* (20 кастрычніка 1655 году); *Nikodem Petowtt* (1764 год); *Prezydent Grodzki Upit. Stanisław Bitowtt* (1824 год); *Józefa Bytowt* (1845 год).

## Носьбіты
* Бітаўт — літоўскі баярын, які атрымаў наданьні ад вялікага князя Казімера
* Шчасны Бітаўця і Мікалай Бітаўтавіч — меміскія баяры, якія ўпамінаюцца ў попісе войска Вялікага Княства Літоўскага 1528 году
* Багдан Бітаўтавіч — лейпунскі баярын, які ўпамінаецца ў попісе войска ВКЛ 1528 году
* Юзэф і Нікадзім Кляўсы Петаўты — электары караля польскага і вялікага князя літоўскага Станіслава Аўгуста Панятоўскага ад Аршанскага павету

Бітаўты-Александровічы, Бітаўты (Bitowt, Bittowt, Bitofft) і Бітаўтовічы гербу Грыф — літоўскія шляхецкія родя.

Бітальдовічы (Bitoldowicz) гербу Гадземба — шляхецкі род Рэчы Паспалітай.

У акце Вялікага Княства Літоўскага ўпамінаўся Петаўт (Петовт).

Бітаўт (Bitowt) — прозьвішча, зафіксаванае ў XIX стагодзьдзі ў ваколіцах Сувалкаў.

У 1621 і 1727 гадох упамінаўся маёнтак Бітаўтавічы ў Троцкім павеце.

На гістарычнай Троччыне існуе вёска Бітаўтаны.

## Глядзіце таксама
* Біта
* Валд

## Крыніцы

Катэгорыя:Мужчынскія імёны